mod a bómbó ai miníngá tě, ǹnóm təge yəm ngə́ ébɔ̌n tē é bɔ̄bán âsoe, təge ai ḿbɔɔlɔ yǎ a bɔɔlɔ miníngá, təge ai é mod ǎ bī bɔ̄; 14ngə́ ńnə́m ábán wádīg ńnōm âbum, ó ngándə́gələ nyé ńlō ḿból ńgāl ā bɔ̄ ébɔn, a sámá nyémēn, ngə́ á nə̄ á kig nâ ǹnə́m ábán wándə̄gələ fɔ́ɔ́ nyé təge ai nâ ǹgál ā bɔ̄ ébɔn, 15mod tě á kələ ai ǹgál ábə fada, a túní ású díé ḿfuŋ óvug nyádā á táŋ ábóm dá. Tə a báman wá ai m̀bɔ́n ngə́ m̀fuŋ ótú: ó nə mətúnuŋa mə́ ábán, mətúnuŋa mə́ étsogǒ, yā mádúgan tsog évǔs. 16Fada a yi nɔŋ é mīníngá nyɔ̄, a tə́lé nyē á mís mə́ Ńtondôbə, 17a byɛdə́ mə̄ndím mə́ ńsalán, a soé á émvaŋ a bámán mɔ̄ ai m̀búlúg yā ndá m̀fúfúb Étɔbɔgɔ. 18Ǹnyie anə́ ā tə́lé yǎ mīníngá á mís mə́ Ńtondôbə, a mǎn nye kúlī ésǐl, a soé nyē á mɔ́ mətúnuŋa mə́ étsogo evǔs dzíé, mətúnuŋa mə́ ábán. Fada nyé a bəgə́ mə̄ndím mə́ áyol ai eyɔg. 19Ǎ ngayomolo miníngá nyé ai nyé nâ: ngə́ á nə miǹnǎl naa mod a bómbó ai wa, ai nâ o ngásə́m, o sámá wāmēn, o yəmə m̀bəŋ nâ hə ǹnyie anə́ nyɔ̄ ńnóm étām nyé a wóge ai wa, tə mə́ndím mə́ áyol ai eyɔg má mâbɔ wa dzóm ! 20Ngə́ á nə̄ hḿ naa ǒ bɔ̄ évǔs tē, o bómbó ai mod m̀fə́, o yəmə nâ nyɔ ­ńnóm nyé a wóge ai wa, ǒ ngasámā wāmēn...” 21Fada ǎ ngayómolo hḿ éyōmolǒ biyɔg, nyé ai nyé nâ: Ǹtondôbə á tə́lége wa á étīē biyɔg á mís mə́ áyóm dóe; á kpáán mətǐŋ móé ábə wa, á kúbú ósáma á ńsɔ́ wóe, abum á man wa vús ! 22Mə́ndím mə́ éyɔg má mə́ mánága wa nyían âbum, abum á man wa vús, ǹsɔ́ wóē ó sámá ! Miníngá a yi yalǎn nâ: “Á bɔ̄ fɔ̄ɔ̄ nālá Amɛn !”